watan Janairu na wannan shekarar ne, Ministan Ilimi, Malam Adamu Adamu, ya bayyana cewa, gwamnatin tarayya ta shirya tsaf don ayyana dokar tabaci a sashen ilimi na kasarnan a watan Afrilu na wannan shekarar. A lokacin da ya bayyana hakan, sai kuma ya bukaci dukkanin gwamnatocin jihohi da su ma su bi sahu wajen kaddamar da dokar tabacin a Jihohin su kan sashen na ilimi. A watan Maris, watau wata guda kafin kaddamar da dokar tabacin, Ministan na Ilimi, ya kara nanata aniyar gwamnatin ta tarayya a garin Lafiya ta Jihar Nasarawa, na ba gudu ba ja da baya, kan aniyar ta gwamnati na kaddamar da dokar tabacin a sashen na ilimi cikin watan Afrilun kamar yadda gwamnatin ta tarayya ta alkawarta tun da farko. Har ma ya yi nu ni da abin takaici na tulin yaranmu da ba sa zuwa makaranta, lalatattun kayan aiki a makarantun, rashin tsayayyun malamai kwararru da makamantansu, a matsayin abubuwan da suka tilasta kaddamar da dokar tabacin.